सूर्य इस्टर्न ओपन धरानमा
सूर्य नेपाल इस्टर्न ओपन सोमबारदेखि धरानको धरान गल्फ कोर्समा सुरु हुँदै छ । सूर्य नेपाल गल्फ टुर २०२०–२१ को दोस्रो इभेन्टमा कुल ७ लाख ७५ हजार पुरस्कार राशिको हुनेछ ।
काठमाडौँ — सूर्य नेपाल इस्टर्न ओपन सोमबारदेखि धरानको धरान गल्फ कोर्समा सुरु हुँदै छ । सूर्य नेपाल गल्फ टुर २०२०–२१ को दोस्रो इभेन्टमा कुल ७ लाख ७५ हजार पुरस्कार राशिको हुनेछ ।विजेताले १ लाख ३५ हजार, दोस्रो हुनेले ८८ हजार र तेस्रो हुनेले ६५ हजार रुपैयाँ पुरस्कार पाउनेछन् । शीर्ष २१ मा पर्ने खेलाडीले नगद पुरस्कार पाउनेछन् । व्यावसायिकतर्फ शुक्रबहादुर राई, भुवन नगरकोटी, जयराम श्रेष्ठ, मणि राई, सञ्जय लामा, धन थापालगायतका खेलाडीले प्रतिस्पर्धा गर्नेछन् ।१३ औं दक्षिण एसियाली खेलकुद (साग) मा समूहतर्फ स्वर्ण जितेका धरानका स्थानीय शुक्रबहादुरलाई इस्टर्न ओपनको दाबेदारमा हेरिएको छ । अघिल्लो महिना रोयल नेपाल गल्फ कोर्समा भएको काठमाडौं ओपन जितेका जयरामले शुक्रलाई चुनौती तेर्स्याउने छन् ।त्योसँगै एमेच्योर सुभाष तामाङले व्यावसायिक खेलाडीलाई चुनौती दिने अपेक्षा गरिएको छ । १३ औं सागमा दोहोरो स्वर्ण जितेका सुभाषसँगै युवा गल्फर सदभाव आचार्यलगायत कम्तीमा १५ एमेच्योर खेलाडीले प्रतिस्पर्धा गर्ने अपेक्षा गरिएको छ । प्रोफेसनल गल्फर्स संघका महासचिव दीपक आचार्यले दुवै विधाका खेलाडीका लागि यो महत्त्वपूर्ण इभेन्ट भएको जनाए । तीनदिने प्रतियोगिता ५४ होलमा स्ट्रोक फ्लेका आधारमा खेलाइने छ ।